Den sporslige ledelse i Brøndby har været imponeret af 16-årige Morten Frendrup, som nu har skrevet under på en treårig fuldtidskontrakt, der træder i kraft til sommer og løber i tre år.

Den bare 16-årige midtbanespiller Morten Frendrup har gjort det så godt i Brøndby på det seneste, at han nu bliver belønnet med en professionel kontrakt, som træder i kraft til sommer.

Sportsdirektør Troels Bech har da også været imponeret af den unge mand, som har fået en kontrakt, der gælder i tre år.

- Morten har på to træningslejre, i de daglige træninger og i Superliga-kampe vist, at han er længere fremme end de fleste i den alder, og derfor ser vi chancen for at være med til at udvikle ham yderligere, siger Bech til Brøndby Indefra.

- Der ligger noget arbejde foran os, og der skal lægges på både den ene og anden vej. Men grundforudsætningen er så god, at vi laver en helt usædvanligt tidlig fuldtidskontrakt, siger Bech, som fremhæver både dynamik, ro og nærkampsstyrke i Frendrup.

Den 16-årige midtbanespiller fik seniordebut for Brøndby, da klubben tidligere i forårssæsonen mødte Lyngby Boldklub på udebane. Her blev han skiftet ind med fem minutter tilbage og blev efter opgøret hyldet af Brøndby-fansene.

Siden da har han spillet en enkelt kamp. Det skete, da han fik 24 minutter i hjemmebaneopgøret mod FC Helsingør - en kamp, Brøndby vandt med 6-1.